የዛሬ ዓመት ሰኔ 15 በግፍ ለተገደሉ የመንግስት ባለስልጣናት መታሰቢያ የደም ልገሳ  ተካሄደ
በግቢው ውስጥ ቁጥራቸው በርከት ያሉ ሰዎች ተሰባስበዋል። “ሁሌም በልባችን ውስጥ ትኖራለህ ዝክረ ሰኔ 15” የሚል ፅሁፍ ከአቶ አምባቸው መኮንን ፎቶ ግራፍ ጋር በጉልህ የሰፈረበት ተመሳሳይ ጥቁር ክናቴራ ለብሰዋል። ከግቢው አንድ ጥግ ለመርሀ ግብሩ በጊዜያዊነት በተዘጋጀው መድረክ ላይ ሰኔ 15 2011 ዓ.ም በአማራ ክልል በግፍ የተገደሉ የመንግስት ባላስልጣናት ፎቶ ከአበባ ጉንጉን ጋር በሥርዓት ተቀምጧል። ግቢው የሰው ልጆች ህይወት ማስቀጠያ የሆነው ደም መለገሻ ብሄራዊ የደም ባንክ አገልግሎት ነው።
 አንዳች በጎ ነገር ለመተግበር ወጥነው እዚያ የተገኙ መጥፎ ገጠመኝ በሰናይ ተግባር ለመለወጥ የቆረጡ በጎ አላሚዎች እዚያ ተገኝተው ይህንን አደረጉ። ደም በመለገስ ያንን መጥፎ ገጠመኝ ሊዘክሩ፤ እነዚያ በግፍ የተነጠቁ ነፍሶች በበጎ ተግባር ሊያስቡ ቅን ልቦች ደማቸውን ለወገን እንካችሁ አሉ። “ደምን እንለግሳለን እንጂ ደም አናፈስም” በሚል መሪ ቃል ያኔ ያለአላግባብ የፈሰሰውን ደም በመኮነን ለወገን ደም መለገስ እንጂ የወገን ደም ማፍሰስ እኩይ ተግባር መሆኑ በተግባር አመለከቱ። 
የዛሬ ዓመት በመንግስት ባለስልጣናት ላይ የተፈፀመውን ግድያ ለመዘከር ትናንት በብሄራዊ ደም ባንክ አገልግሎት ቅጥር ግቢ በተገደሉ ባለስልጣናት ቤተሰቦችና ወዳጆቻቸው በተዘጋጀው የደም ልገሳ መርሀግብር ከፍተኛ የመንግስት ባለስጣናት የተጎጂ ቤተሰቦችና ከተለያዩ ማህበረሰቦች የተውጣጡ ቁጥራቸው 500 የሚሆኑ ግለሰቦች ተሳታፊ ሆነዋል። 
በደም ልገሳ መርሀ ግብሩ ላይ በመገኘት ንግግር ያደረጉት የንግድና ኢንዱስትሪ ሚኒስቴር ሚኒስትር አቶ መላኩ አለበል፤ ለሰው ልጆች ፍትህና ዴሞክራሲ ሲታገሉ የተገደሉት ባለስልጣናት ቤተሰቦች ሞትን በህይወት ለመካስ በማሰብ ላዘጋጁት መርሀ ግብር ምስጋና አቅርበዋል። ባልተጠበቀና የአማራን ህዝብ ባህልና ታሪክ እሴት በማይመጥን መንገድ የተሰውት ባለስልጣናት ለመዘከር መዘጋጀቱ ታላቅ መልዕክት ያቀፈ መሆኑን ገልፀዋል።
በሰማዕታቱ ስም ደም መለገስ ከራስ በላይ ለሌሎች ማሰብና ህይወት ማስቀጠል መሆኑም ጠቅሰዋል። ሚኒስትሩ መርሀ ግብሩ ከደም ልገሳ ባለፈ ፍቅርና መተሳሰብን ለሌሎች መግለጫ ተምሳሌት መሆኑን ጠቁመው፤ የሞቱት ባለስልጣናት ለሀገርና ለወገናቸው ያላቸውን ፍቅርና ክብር በዚህ የሚመሰል መሆኑን አስታውሰዋል። 
ደም በማፍሰስ ኪሳራን ጥላቻን እንጂ ሌላ ትርፍ የሌለው መሆኑን ገልፀው ፣ የሃሳብ ልዩነት በሰላም ከመፍታት ውጪ ሌላ አማራጭ መጠቀም ተገቢነት እንደሌለው ጠቁመዋል። ያለፈው መጥፎ ገጠመኝ እንደ ሀገር ተምረንበት ልናልፍ የሚገባ ትልቅ ትምህርት መሆኑን አብራርተዋል።
 የአቶ አምባቸው መኮንን ባለቤት ወይዘሮ የሹሜ ደምሳሽ ከባለቤታቸው ፅናትንና የሀገር ፍቅርን መማራቸውን ገልፀው፤ እርሳቸውን ለመዘከር የተሰናዳው ዝግጅት ላይ ህብረተሰቡ ለባለቤታቸው የነበረውን ፍቅር መመልከታቸውን ተናግረዋል። 
አቶ አምባቸው በእድሜ ዘመናቸው ሁሉ ሀገራቸውን ሊጠቅም የሚችል ቁም ነገር ለህዝብ ለማበርከት ስታትሩ በግፍ መገደላቸውን አስታውሰው፤ ለሀገሩና ለህዝቡ የሚቆረቆር ሁሉ የሴራ ፖለቲካን ርቆ በፍትሀዊ መንገድ ህዝብን እንዲያገለግል መልዕክት አስተላልፈዋል። ከባለቤታቸው ህልፈት በኋላ መንግስት ለችግር እንዳይጋ ለጡ የተለያዩ ድጋፎችን እንዳደረገላቸው ገልፀዋል። 
በደም ልገሳ መርሀ ግብሩ ላይ የተገኙት የአቶ እዘዝ ዋሴ ባለቤት ወይዘሮ ፀጋነሽ ገድሉ ባለቤታቸውንና ባልደረቦቻቸውን ለመዘከር የተዘጋጁ መሰል ዝግጅቶች የህዝብ ልጆች እንደነበሩ ያሳያቸው አጋጣሚ መሆኑን ገልፀዋል። ሰማዕታቱ ቢያልፉም በሀገር ደረጃ በደም ዕጦት ህይወታቸው እያለፈ ያሉ ዜጎችን ለመታደግ በነሱ ስም ይህ በጎ ተግባር መከናወኑ ለእርነሱ ትልቅ ዕረፍት የሚሰጥ መሆኑን ተናግረዋል። 
ሰማዕታቱ በበጎ ተግባር መወሳታቸው ህብረተሰቡ ሁሌም ከጎናቸው እንደሆነ አመላካች መሆኑንም ገልፀዋል። ከባለቤታቸው ሞት በኋላ ለችግር እንዳይጋለጡ በመንግስትና በማህበረሰቡ የተለያዩ ድጋፍ እንደተደረገላቸውም ገልፀዋል። ሀገራዊ ጉዳዮቻችንን መግባባት ዋንኛ ተግባራችን ሊሆን ይገባል ያሉት ወይዘሮ ፀጋነሽ ችግሮቻችንና አለማግባባቶች በሰላማዊ መንገድ ከመፍታት ይልቅ እርስ በርስ ወደ መገዳደሉ ማምራት ተገቢነት የሌለው ለችግራችንም መፍትሄ ሊያመጣ የማይችል ነው በማለት ገልፀዋል። 
ደም ለመለገስ በቦታው ላይ የተገኙት ወይዘሮ አስካል ጥላሁን በአማራ ክልል በደቡብ ጎንደር የላይጋይት ወረዳ የህዝብ እንደራሴ ናቸው። የባለስልጣናቱን ሞት ስንዘክር ሌሎች ወገኖች በደም እጦት ህይወታቸው እንዳያልፍ ደም በመስጠትና ሰማዕታቱን በበጎ ተግባር ለማሰብ የሚረዳ አጋጣሚ መሆኑን ገልፀዋል።
አዲስ ዘመን ሰኔ 14/2012
ተገኝ ብሩ